钦定古今图书集成/明伦汇编/氏族典/第629卷 > 《元史》 > 石抹查剌
## 钦定古今图书集成/明伦汇编/氏族典/第629卷 > 《元史》 > 石抹查剌

按《元史石抹也先传》：也先子查剌亦善射，袭御史大
夫，领黑军。戊寅，从木华黎攻平阳、太原、隰吉、岢岚、关
西诸郡，下之。进攻益都，久不下，及降，众欲屠其城，查
剌曰：“杀降不祥，且得空城，将安用之？”由是遂免。己卯，
诏以黑军分屯真定、固安、太原、平阳、隰吉、岢岚诸郡。
及南征，尽以黑军为前列，败金将白撒、官奴于河，渡
河再战，尽杀之，长驱破汴京，入自仁和门，收图籍而
还。太宗嘉其功，授真定、北京两路达鲁花赤。癸卯，卒
于柳城，年四十四。